प्रश्न - सबस पहिने ई कालजयी किताब लेल अहाँ कए बहुत बहुत बधाई।
 उत्तर - अहुं कए, इ सब अहि सब हक आशीर्वाद आ सहयोगक नतीजा अछि।
 प्रश्न - मैथिली मे विज्ञानक पुस्तक लिखबाक विचार कोना आयल।
 उत्तर - मैथिली मे विज्ञान क पुस्तक लिखबाक योजना हमर सपना छल। 1985-86 में मैथिली क एकटा पत्रिका "बसात" नाम स शुरू केने रही जे प्रकाशक क आभाव मे बंद भ गेल। करीब दू साल पहिने मैसूर स नेशनल ट्रांसलेशन मिशन क किछु सदस्य दरभंगा आयल छलाह। हुनकर कहब छल जे मैथिली मे जखन पाठ्यपुस्तक उपलब्ध नहि अछि त एकर पढाई कोना होएत। एहि क्रम मे हम हुनका आश्वाशन देलहुं जे हम मैथिली मे पाठ्यपुस्तक लिखब आ आइ किताब अहांक हाथ मे अछि।
 प्रश्न - रसायनक भाषा क मैथिली मे अनुवाद करबा मे केहन प्रकारक दिक्कत आयल।
 उत्तर - दिक्कत त बहुत भेल। रसायनशास्त्रक भाषा मैथिली मे लिखब मुश्किल त नहि मुदा कठिन बड़ अछि। एहि मे हम कोशिश केलहुं जे मैथिलीक खांटी भाषाक प्रयोग नहि करि कए सरल भाषाक प्रयोग कैल जाए। जेना रसायनशास्त्र मे फ्लेम एकटा शब्द अछि जेकर मैथिली मे कहि त शुद्ध अनुवाद धधरा होइत अछि। मुदा धधरा शब्द सटीक नहि लागल आ विद्यार्थी कए इ बुझबा मे सेहो सही तरह स नहि आबि सकैत छल ताहि लेल हम एहि शब्द कए प्रयोग नहि केने छी। हमर प्रयास रहल जे बेसी स बेसी विद्यार्थी एकरा बुझि सकथि।
 प्रश्न - मैथिलीक पाठ्य पुस्तक क लिखलाक बाद अहां मैथिली क शिक्षा कए कोना देखैत छी।
 उत्तर - निश्चित रूप स एहि किताब स मैथिली माध्यम स शिक्षा पर एकटा नव सोच तैयार भ रहल अछि। एहि किताब स एकटा नव आयाम भेटत आ एकदिन ई अनिवार्य भाषाक रूप म मैथिली स्वीकार्य होएत। ओना हम कोशिश मे लागल छी जे मैथिली मे रसायन शास्त्रक एकटा सीरिज बना दी, आ अठमा स ल कए स्नातक तक मैथिली मे रसायनशास्त्रक किताब उपलब्ध करा दी। इ हमर एकटा लक्ष्य अछि। अखन मैथिल मे "मैथिली अकार्बनिक गुणात्मक विश्लेषण" नाम स एकटा किताब निकालने छी। नौवां कक्षाक किताब मैथिली रसायन त हम तैयार क लेने छी आ दसमो लेल लिखब शुरू क देने छी। अगिला साल तक दूनू किताब अहां सबहक हाथ मे आबि जाएत।
 प्रश्न - मैथिल ललना लेल किछु समाद।
 उत्तर - जरूर, मैथिली अपन मातृभाषा छी, अहाँ सब एकरा स दूर नहि जाउ। जतेक मैथिली लिखब आ पढ़ब ततेक मैथिली आगाँ बढ़त। संगहि प्रबुद्ध जन स हम आग्रह करब जे अहाँ मैथिली मे किताब लिखबाक लेल किछु समय निकालू। इ कहब अनुचित अछि जे मैथिली मे आधुनिक विषय या विज्ञान सन विषय पर किताब नहि लिखल जा सकैत अछि। सब किछु पर किताब लिखल जाएत तखने मैथिली आगाँ बढ़त। हरेक आदमी कनि कनि योगदान दथि त मिथिलाक प्रगति, विकास आ उन्नति कियो नहि रोकि सकैत अछि।
 प्रश्न - इसमाद स गप करबाक लेल अहाँक बहुत बहुत धन्यवाद।
 उत्तर - अहूँ दूनू गोटे कए धन्यवाद। 